标题：吉邦豪
简介
吉邦豪，处士，生卒不详，吉仕铨次子，海南吉氏二世祖。明永乐年间由昌化迁崖州，先居抱陀溪，后居新村。其后裔形成海南崖州吉氏。德配陈氏，妾谭氏、姚氏，传下八子：长吉超，次吉吉微，三吉乾，四吉志，五吉酧，六吉义，七吉位，八吉厚。
渡琼祖考
据《吉氏族谱》记载，崖州吉氏始祖吉士铨，字恩选，生卒不详，乃居闽祖吉学孔之后，宋吉天相之耳孙。清光绪年间，十五世孙、举人吉大文到闽任职，期间寻祖访宗，撰《吉氏谱考》：  邦豪祖碑始祖，旧传明时由福建莆田县来，为昌化（今海南昌江、东方一带）教官，因居焉。其官，府志县志不载，名也失考，传疑而已。葬于感恩（感恩县在解放初期与昌江县合并为感昌县，今为海南东方县）十所村东坡上。其坡有石墓三座，相离不远，均刻石志，嵌于墓门。中座志“总管相公墓”，左座志“巡检吉公墓”，右座志“吉公孺墓”。而我族仅认右座为祖坟者，何欤？窃忆中间一座无姓，左右两座书吉姓，则中座无书可知也。或中座为昌化祖父，左座为昌化祖公，右座为昌化祖婆，未可知也。忆总管之官，元以前方有之，非明时墓矣。 
府志载：“永乐中，吉昌，系山西北庭人，乃忠臣大夫吉星之子，累官山东副使，以谤谪置儋耳军。”安置时昌化尚属儋耳军，居儋即是居昌耶。而昌化“驸马村（今属东方市）”吉家，又称与“上下榕”。吉氏不同祖，或为吉昌之子孙欤，抑别有支派欤？又考，府志载：“元末，昌化人吉天章，夺知县印。”则昌化之吉家自元时已有矣。 
迁崖二世祖讳邦豪，三世祖讳微，州志载“宣德年间岁贡”。考，宣德在位十年，岁贡四名，微公居其次，则微公当为宣德三年贡也。州人入学补廪甚早，亦必四十以上方出贡。祖微以四十五岁出贡之例，逆推之，其入学补廪当在建文、永乐间，其生当在洪武十五、六年。则邦豪祖之生，当在元顺帝时无疑。始祖由闽迁昌，在元末明初，亦难证实。而祠匾称“熙重”年间来，因嘉庆年间合族重修感恩十所“吉公孺墓”，在墓中得“熙宁重宝”古钱一枚，遂指为“熙重”纪元之号否？此其不考古之误矣。十五世孙、举人大文，候补道，职闽省，访莆田县。有吉姓人，但其姓甚微，其人少，难以见访考订，为可恨耳。 
福建候补道辛亥恩科举人十五世孙 大文 敬撰
谱序谱议
道光年间崖州岁贡生吉云龙、临高增生吉士琦同在琼台书院游学，他们敬请文昌籍进士、琼台主讲韩锦云为《吉氏族谱》撰序。  崖州吉氏族谱吉氏合族谱序
士铨公自福建莆田县来琼，任昌化教谕，是为今吉氏之始祖也。三子分居昌化、崖州、临高，迄今二十有余世，其学行功名代代不乏，则知子孙之发达绵远，悉本祖宗教化之功所致。余以道光戊申权主琼台书院讲席，崖州吉云龙、临邑（临高县）吉士琦同学来游。琦携家谱与龙披阅，余翻阅之，两生猥以序请余。维诚者天之道，不诚者则虚假而冒滥，扳援之弊生，势至如狄青（北宋人）之宗仁杰（狄仁杰，唐代人），崇韬（郭崇韬，五代人）之拜汾阳（郭子仪，唐代人），何以为信谱乎？夫世谱之世系，犹国史之世纪也。自古良史，首推马迁（指司马迁所编《史记》）。而帝王世（指皇甫谧所编《帝王世纪》）次，称敬康与尧禹为四从兄弟，敬康为舜高祖，舜亦为尧禹四重孙，乃先受尧禅而后授禹；又以舜为五世从孙，而殛五世从祖，鲧且以曾祖姑二女为妻，实开后人疑窦。契、弃并帝喾，出为同胞（指“兄弟”），而契（殷商族人始祖）十四世为汤王（商汤王），弃（即后稷，周族人始祖）十五世为文王（周文王）。汤、文隔六百年为叔侄，其信然耶？其传之非真耶！欧阳永叔（欧阳修，字永叔）尝议，司马子长（司马迁，字子长）编世系，未能阙所不知，而务多闻为胜。则亦未免虚诞之訾也，岂也传信之难哉！
吉氏胄本吉甫，宗党极多，历汉晋唐宋，其间拜相封侯，忠孝廉节之士，史不胜书。意莆田之吉氏即其苗裔欤？然亦无可考也。盖赐姓受氏以来，世远年更，统绪不相传，谱牒不相通，故不得明其宗派。今断自来琼之士铨公为始而祖之，今其可知也。定其可知，而不妄援于已远，诚哉！无虚假冒滥之弊，可以信今而传后，是则可尚矣。
本源清则支派明，一诚而无不诚，凡上下、先后、亲疏、远近之间，缓急有无，相济相通之际，以及尊祖敬宗，型家训族之规，皆真实无妄之心。相为流贯猗欤，盛哉！至诚则不息，不息则久，世世尊诚实之训，人人存诚实之心，修齐治平之道。于是乎，在异日英贤辈起，学术经济将驾先人而上之者。登其谱以书之国史，然后知吉氏之能，先立乎其诚也！
钦点翰林院编修琼台书院主讲 韩锦云撰
谱序
盖闻谱书之设，所以明百代之源，流相传之序次，定尊卑、联远近，而敦宗族也。修而明之，夐乎尚矣！我祖讳士铨，自闽迁琼，任昌邑教谕，因家焉。传四子：长邦俊居昌，三邦祥居临，四邦杰归原籍，而次子邦豪，为我迁崖始祖，一脉流传，迄今廿余世。学行功名之士，代有其人，知祖德之贻留，为甚远也。独是近而一代，远而百世，有谱而家道乃昭，有谱而宗支始著。
我祠合谱废弛久矣，先人未尝汇之，致有昭穆之紊，甚至遇诸途而不知为族人者，一传再传，其流弊将何极耶？岁在戊午，集各房之记载，互参考订，汇为合谱。原其本之所自出，明其支之所由分。以铨祖为始，以豪祖为宗，而豪祖之下，位公、厚公，自昔阙传，不敢妄参臆见。惟以超公、微公、乾公、志公、酧公、义公，分为六房，列诸谱系，有条无紊，秩序昭然。虽宗派之远，胄系之繁，代久年更，未免有遗失之恨。而疑者阙，徵者详，兢兢焉。竭力搜寻，务必求其可以信今，可以传后而后已，庶几哉。子子孙孙，后先上下之间，自可按谱而历历可考矣。顾家乘等于国史，以惩以劝，一本至公无私，非蓄道德而能文学者，非能也。余惭谫陋，非曰能之，然莫为之备。则克昌者，虽美不著；象贤者，虽盛不传。而历代支派之分，源流之远，更无以条分缕析，俟百世而无紊乱之虞。慨先贤之迭丧，俟后进以云遥。袖手为难，敬综其事。花萼集成，庶足明世系、定尊卑、联远近，而敦宗族也。由是，尊尊之义明，亲亲之道立。礼教之大，为国之本，不外是矣。所愿后之人，勿替引之，以递传于永久云尔。 
前清优廪生十六世孙德华 撰
谱议
一议、螟蛉子不记，仆丁子不记，异姓子不记，无父子不记，惟骨肉之真者皆记。倘螟蛉等，如念养育之情，只可附记篇末，以杜莠苗之乱。
二议、修谱须秉公道，不可恂私。倘骨肉真者，或弃之，假者妄记之，偏私甚矣。如此之流，必须合族攻之，不许入祠。
三议、我族派序混乱久矣，观察公制列派诗二韵。各房子孙日后命名，俱要按定世次，依列派诗次序，以为派。庶循其序，而不紊一，其趋而不歧。倘不遵此而别立派者，合族严罚。
四议、我族以铨公为一世，豪公为二世，顺数而下，“德”字派为十六世，“进”字派为十七世。各房前未免紊乱，嗣兹以往，须渐按世依派，依派命名，以昭书一之规，免滋混淆之弊，而昭穆之伦定矣。
五议、合谱以联宗支，非以生异议。祠内所有产业、各会，各有所属，原非祖遗也。凡前来不与共享有会名者，不得借合谱之名，别生议论，致伤和气。
六议、祖茔乃根本要地，祭产亦祀典攸关，如将祖宗坟场盗葬，祭产盗卖者，着令改迁办赎，当祖戒饬，违者治以国法，削其名。
七议、居家戒争讼，前贤格言，族内家室等事，如有不明，宜投明家族尊长理论。若未经到祠剖断，而擅自争控者，当祖戒饬。
八议、族内有不孝不弟，紊乱大伦者，经族正族老娄次督责而不悛者，削其名，以垂鉴戒。
九议、族内有鼠窃狗盗者，当祖戒饬。倘怙终不悛，治以国法，削其名。
十议、族内有容棍匪入村，并招奸窝赌，诱子弟为非者，当祖戒饬不悛，治以国法，削其名。
十一议、族内有聘买妻妾过门，而七八月生子者，系为正脉。父死后生子于十月内者，皆作正脉列谱，勿许异议。
十二议、神不歆非类，民不祀非族。族内如终无子者，宜择亲支兄弟，昭穆相孚者以立嗣，切勿以无嗣为讳，不肯显立同宗之子，而潜养异姓之儿。倘潜养之，乃灭亡之道也。盖气脉不通，不能似续无间，阳虽有继，而阴已绝矣，切宜戒之。
十三议、族内男人，有德行文章、功名寿考，孝弟力田，足为人矜式者，及妇人有节孝和顺，内助垂声者，修谱必采其事迹，列入世系名下，以为后来者劝。
十四议、各房分记之谱，系各房之首自记其在祠。下代总谱宜议各房族正修理，而大修之年，尤当举学问明通、公正无私者，以为总理，庶登记不至于或差。
十五议、各房分记之谱，固当随时注记。而每逢十年一周，尤当合各房之谱杳考分明，遂一登记，庶大修之年，不至有遗忘之患。
十六议、合族修谱之期，约以三十年为限。设或迟之又久，未免有遗失之忧。后人深念及此，宁期限之不足，勿期限之屡逾，致废历代相传之绪也。
十七议、谱例谨严，领谱者必须谨慎收藏，勿轻与人观览，以致浅漏机密，违者重罚不宥。
十八议、领谱之人，必须血脉真正，至公无私者，方可收管。倘不真不正，又或奸伪多事者，断断不许。
十九议、领谱而失谱者，罚钱壹拾阡文。
二十议、领谱俱要列名于谱，以便查考。
彝训十则
一、男必勤耕种，女须勤纺织。勤耕织，以开利源，俭费用，节财流，自尔家给人足，俯仰无亏矣。语云：“大富由天，小富由勤”，有鉴之言也。
二、子弟必习读诗书，敦行仁义，崇儒教而黜异端。父慈子孝，兄友弟恭，夫义妇顺，男外女内，恪遵家训，各尽其礼。如有紊伦乱义，族长宜加责罚，摈出祠外。若阿私徇隐，是与禽兽同群，便非名教中人矣。盖人不学不知理，为父兄者，必教子弟读书执礼为要。　
三、为妇女者，务以贞洁自守，言动视听，不出闺门。盖仆虽能，不可使与内事；妻虽贤，不可使与外事也。凡为父母夫主者，宜训诲妇女：俾识三从，娴四德；孝敬翁姑，恭顺夫主；教养男女，和顺娣姒；中馈攸宜，内助有方。如贤能贞洁者，宜加奖赏，以示劝后来为戒。四、父母存，固当孝养备至。而临终，尤宜丧事尽礼，务要棺坚殓厚，人子躬亲料理，一一周全，不可拘守擗踊仪文，致有疏遗，以滋后悔。又宜急寻吉地安葬，建立碑记，以垂不朽，始可为孝。至于岁时祭祀，必齐戒积诚，牲醴丰洁，仪节周详，不拘贵贱、老少，俱宜衣冠礼貌，济济跄跄，以有事为荣。讲论则以道德仁义，互相劝勉，切勿习为鄙野不经之谈。凡祭祀时，子孙宜皆齐集，一以尊祖宗、序昭穆，一以识名认面，睦族敦宗，后世子孙共知之。五、为子孙者，必善继述，以光前裕后，方可为孝。语曰：莫为之前，虽美弗彰。莫为之后，虽盛不传。凡修墓、建祠、立碑、辑谱，以及先世遗书、重器，一一能守而修明之，则前之祖宗幸甚，后之子孙也幸甚。又族谱所系甚重，所执守大宗谱者，必归族长家督，更不可轻易假借，恐有遗失更换之弊，切须禁之。
六、父母老而传家，兄弟不免分产各爨。为父母者，必须公议，肥瘠兼平，焚香告祖，当众拈阄，写立分书，注明田土段丘四至，粮米明白。或有祖置山海荒地，不便分析者，亦必与某支兄弟合管，一一批明，签押字号，付各永远为据。或有父母年老忽然而终，未能家室田地分析，尔等兄弟，要亲爱和乐，合众议定，田产家室分平，敬请族老公正者，俾立分书为据。不许兄弟相欺，争占产业，不相逊让，或至争讼终不了日。如有此情，当祖戒饬之。凡兄弟，不论贫贱、富贵要知和乐。至于婶嫂妻妾，亦要和合闺门，有事必相往来，式好无尤。诗曰：“凡今之人，莫如兄弟”。又曰：“兄弟阋于墙，外御其侮”。可知兄弟宜相亲相爱矣。又宜合修族谱、祠堂，同藉保差，不可为一人一时之利，或因一事一朝之忿而妄为分析。倘有迁居州县，势难合同族谱，亦要详记分明，以便查稽，不然兄弟虽真，后世未免滋惑矣。
七、男人年三十无子即宜再娶妾室，以为后计。然以娶妾以后，不可轻妻纵妾，要使妻妾和乐，方为曰大丈夫。至于妻，亦要知分和气，因子星太迟，以致再娶。至于妾，亦要循为小人之分，不可诬告丈夫，弃远嫡室，使人结发相离，则厥罪通天矣。故谚曰：“妻妾多声人甚怨厌，嫡庶和乐可足羡。”看此可知妻妾以和顺为妙。至于每娶妻妾，必以聘礼分明，接过家门。勿滥娶失德丑妇，则生子始无可议。如果无子，宜择亲支兄弟昭穆相孚者，以立后嗣。又须要自少抚养，婚娶教训，一如所生。生前恩义情深者，殁后自然孝敬。
八、读书必先四书五经，以及历史、古文、左传、时务、议论，以为立身功名之地。次宜算术、律历、医卜、技艺、地理诸书，以图致用。至于诗词启札，百家诸子，人间秘书，亦要求囊括以广才识，庶免一物不知之耻矣。
九、交友必择其忠信端直、学识淹通者，方为有益。若奸贪便佞、游浪赌博、嗜酒匪类之徒，宜远绝之，勿为之诱惑。所谓因不失其亲，亦可宗也。朱文公家训曰：“有德者，年虽少于我，我必尊之；不肖者，年虽长于我，我必远之”，即此意也。
十、为人必先道德而后功名。毋以嗜欲杀身，毋以财货坏节，毋以学术欺天下后世，斯为圣贤之徒。凡力到处，必行好事，力未到处，常存好心。盖口腹不节，致病之由，念虑不正，杀身之本。富贵则勿恃富豪而欺穷困，勿恃贵势而辱善良。济人之急，救人之危。贫贱勿为饥寒所迫，勿习为卑污匪类，玷辱家声。惟安分循礼，拮据强以为善，后世子孙必有光昭今德者矣。
壬辰祭文
始迁祖考大京元讳邦豪
妣陈、谭、姚氏吉二太公婆清明祭祖文
维公元二0一二年岁次壬辰三月十三日，第十七至二十一代世孙，以30人为代表，谨具牲醴宝帛于始迁崖祖考讳邦豪妣谭、姚氏二太公婆坟前曰：
春云蔼蔼，春日迟迟；泽润坟茔，左昭右穆；坟貌祥光，瑞气常临。虽珠光缺一，然正房陈氏二太婆，择宝地葬于抱贵塘出水坡，地势蛙形，坟茔叶吉。今亲请同来，一同拜祭。值节届清明，溯吾祖之于昌化，始迁崖州，今隶乐邑，已有600余年。自始祖至今，累代子孙依镜湖山水而环居，长受宝地风水，庇其灵光。生仁育智，后嗣蕃昌。且始祖，常以五桂三槐励志子孙。故诗礼之遗泽孔长，忠厚之家声自远；真可谓：人文古邹鲁，山水小蓬瀛。世人称之镜湖是也！然有子孙散居于三亚、昌感、佛罗、冲坡、新贵等村。又散居于千家、抱由、大安、保亭、琼中、五指山等地，由汉化黎。
每切水源之思，常动僾见忾闻之感；人本有祖，饮水者溯厥渊源。念祖德宗恩，长敦道义；燕冀贻谋，鸿猷启后。吾祖如桃花一树之生，迭见瓜绵椒衍，葛蔓繁生。实乃基根之庇也！源之远者流乃长，根之深者叶当茂；凡兹昌炽，实赖丕基。食果不可忘树之恩，饮水而必思源之德；仰宗恩之浩荡，祖德之无疆；因有先泽之流长，慈晖之照远，故能文运聿新，累代不乏英雄俊杰之辈，光耀门第。君可知：清嘉道、咸丰年间，第十三、十四代孙：父吉春公、子大升公、大文公三人。弱冠声蜚，芹藻分香于父子；科第榜登，功名并秀于弟昆。香探上苑之花，枝折蟾宫之桂。明清两朝：如镜湖之吉微、塘仔之友士、新贵之云龙、望楼之应麟、冲坡之麟书者等，皆岁贡出身；民国至今：又有冲坡之章简、吉孟、新贵之承宽、抱旺之训昌、镜湖之家槐、兆明、家凡、家仁、吉壮、清湛、抱由之明江（黎族）等，皆英才也！纵观累代学子，文章惊世，武学超群。岁岁飞入翰墨之林，年年晓发梧冈之韵者，不乏其人。此乃祖一脉之相传也！倘非祖德宗恩，流光照远，安得绳绳继继，炳炳麟麟；人才辈出，家声丕振呼？此乃祖功德造福于子孙也！
吾祖卜居宝地：镜水钟灵，湖山毓秀；云烟亦呈瑞气，草木且带灵光。堪赖秀水青山，扶持地气；故得麟趾呈祥，凤毛绚丽。花开富贵于吉室，竹报平安于子孙。
光阴荏苒，寒暑代迁，物换星移。今告慰乃祖：已二十世纪，神州早易新天。于今朝：政善人和，百废俱兴河海晏；鼎新革故，八方同庆天地欢。攘攘熙熙，车马人流衣楚楚；家家户户，城乡电视响阗阗。高楼大厦，鳞次栉比；垂髫黄发，蔗境桃源；坦道修途，端的是四通八达；科技昌明，显然是九州国力；惟愿乃祖，神灵显赫；膏泽常滋，泽润梁栋；室家康乐，子孝亲欢。又伏愿乃祖潜通佑启之灵，阴阳共守贻谋之绪，衍本支于百世，明祀事于千秋。后裔子孙，誓当竭力，继承乃祖遗志：遵纪守法，助人为乐，与他姓族和睦共处。发奋图强，努力学习；掌握知识，报效祖国；丕振家声，实现宏愿。今于坟前，敬诵芜词，百拜鸣虔。酒奠金樽，香焚宝鼎，纸钱化蝶，以鉴子孙之蚁悃。
微忱不尽，昭鉴统希，来格来尝，尚飨！
第十八世孙（镜湖村）家运敬撰